Къанокъуэ Арсен: «ВЛКСМ-м Къэбэрдей-Балъкъэрым щыщ цIыху минищэхэр игъэсащ»
Республикэм щокIуэкI ВЛКСМ-р къызэрызэрагъэпэщрэ илъэс 95-рэ зэрырикъум теухуа дауэдапщэхэр. Абы ирихьэлIэу а зэгухьэныгъэм зэман зэмылIэужьыгъуэхэм хэтахэм, коммунист партым и ветеранхэм, иджырей щIалэгъуалэм я лIыкIуэхэм удз гъэгъахэр тралъхьащ комсомолым и тхыдэмрэ зауэм хэтахэмрэ я фэеплъхэм.
ГуфIэгъуэ дауэдапщэхэм хиубыдэ Iуэху нэхъыщхьэу уващ ВЛКСМ-м жыджэру хэтахэм ирагъэкIуэкIа зэIущIэр. Абы къыщеджащ Къэбэрдей-Балъкъэр Республикэм и Iэтащхьэ Къанокъуэ Арсен къахуигъэхьа хъуэхъум.
«Комсомолым и тхыдэри абы иригъэкIуэкIа лэжьыгъэ псори къыгуэхыпIэ имыIэу пыщIащ ХХ лIэщIыгъуэм ди къэралым къикIуа гъуэгуанэм. А тхыдэм куэд къызэщIеубыдэ — япэ илъэситхухэм цIыхухэм яхэлъа гушхуэныгъэри, 1941 — 1945 гъэхэм екIуэкIа Хэку зауэшхуэм ди цIыхубэм къыщагъэлъэгъуа лIыгъэри, зауэ нэужь илъэсхэм бийм зэтрикъута хозяйствэр зэфIэгъэувэжыным псэемыблэжу зэрелэжьари, къалэу, къуажэу минхэр щIэрыщIэу зэраухуэжари. Комсомолым и цIэм къыгуэхыпIэ имыIэу пыщIащ ХХ лIэщIыгъуэм и етIуанэ Iыхьэм ди къэралым дэтхэнэ IэнатIэми къыщихьа ехъулIэныгъэ инхэр. Комсомолым хэтахэм лэжьыгъэ IэнатIэми зауэми щызэрахьа лIыхъужьыгъэр зэи мыкIуэдыжынщ. ВЛКСМ-м Къэбэрдей-Балъкъэрым щыщ щIалэгъуалэу минищэ бжыгъэхэр игъэсащ. Абыхэм къыпхуэмылъытэным хуэдизу лэжьыгъэшхуэ ирахьэлIащ республикэм и экономикэм, мэкъумэш хозяйствэм, щIэныгъэм, щэнхабзэм я IэнатIэ псоми зегъэужьыным», — итщ абы.
Дыгъуасэ, Комсомолым и махуэм, ветеранхэмрэ щIалэгъуалэмрэ Лениным и фэеплъым и деж щызэхуэсащ. Республикэм и щIалэ, хъыджэбз нэхъ зыхуэфащэу къалъытэхэр абдежым комсомолым щыхагъэхьащ.
